text: Pengehjælp på vej til fyrede vindmedarbejdere
  30 april 2018 kl. 10.08
  Titan måtte fyre en tredjedel af de ansatte. Nu skal ekstra penge få dem hurtigt i job igen.
  Der er 400.000 kr. på vej til de fyrede medarbejdere hos Titan Wind Energy i Varde og Esbjerg. Pengene skal bruges til at hjælpe de afskedigede medarbejdere med kurser i jobsøgning og opkvalificering.
  Den 21. marts varslede Titan Wind Energy, at næsten en tredjedel af medarbejderne i Varde og Esbjerg skal afskediges på grund af mistede markedsandele.
  Troels Lund Poulsen, beskæftigelsesminister, Venstre: "Syd- og Sønderjylland er førende på olie- vind- og gasindustrien i Danmark. Det er vigtigt, at bakke op om de medarbejdere, der bliver opsagt."
  De 400.000 kr. kommer fra varslingspuljen, som hjælper og støtter medarbejdere, der mister jobbet i forbindelse med en større afskedigelsesrunde. Puljen administreres af Beskæftigelsesministeriet, og minister Troels Lund Poulsen, (V), siger, at
  - Syd- og Sønderjylland er førende på olie,- vind- og gasindustrien i Danmark. Det er vigtigt, at bakke op om, at de medarbejdere, der bliver opsagt i forbindelse med en svigtende ordrebog, kan blive opkvalificeret og hvis muligt fortsætte i energi-industrien, siger beskæftigelsesminister Troels Lund Poulsen.
  Titan Wind Energy producerer tårne til vindmøller. I 2012 solgte Vestas fabrikken med hovedsæde i Varde til den kinesiske producent. Salget reddede formentligt jobbet for de 120 ansatte dengang.
  